सूर्य प्रताप की चिंताएं अब चिता बन रही थीं। साथ देने, साथ खड़े होने को अब कोई तैयार नहीं था। तमाम मशवरा, माथा पच्ची और टोह लेने के बाद एक ठिकाना मिला। एक साप्ताहिक टेबलायड जो एक आदमी लगभग स्वांतः सुखाय निकालता था, और उस की आड़ में छोटी मोटी ठेकेदारी और रंगदारी भी करता था, बड़ी बात यह थी कि सूचना विभाग से कुछ सालों से मान्यता प्राप्त अख़बार था। सूर्य प्रताप को सरकारी घर बचाने भर के लिए काफ़ी था। सूर्य प्रताप ने यहां से बाक़ायदा नियुक्ति पत्र लिया। प्रधान संपादक का। प्र्रिंट लाइन पर बतौर प्रधान संपादक अपना नाम छापा। इस नई नियुक्ति की लिखित सूचना राज्य संपत्ति विभाग और सूचना विभाग में रिसीव करवाई। मकान की चिंता से छुट्टी ली। बदले में अख़बार की छपाई और काग़ज़ का ख़र्चा छोड़ कर उसे स्तरीय बनाने का ज़िम्मा सूर्य प्रताप ने ले लिया। सब कुछ मु़त में। बस प्रिंट लाइन पर नाम जाता रहे। कुछ फुटकर विज्ञापन की व्यवस्था भी वह करवा देता। यह एक नया संघर्ष था सूर्य प्रताप का। लग रहा था गोया पत्रकारिता की शुरुआत वह फिर से कर रहा हो, जिंदगी की शुरुआत फिर से कर रहा हो। पर जिंदगी चल रही थी। और बाहर के लोगों की नज़र में शानदार चल रही थी। पर सूर्य प्रताप के भीतर ही भीतर कितनी टूट-फूट चल रही थी, कोई नहीं जानता था।